Kibar 101: B kʋʋ a Zezi
GES-Y yel-beed ning sẽn paam a Zezi wã! B ka-a-la raoog zugu. B kaa a nusã ne a naoã ne põent rãmba. A na n kiime. La bõe yĩng tɩ b namsd a Zezi woto?
Bala neb n kis a Zezi. Yãmb mii sẽn yaa neb nins bɩ? A Sʋɩtãan la pipi soabã. Yaa yẽ la malɛg-wẽng ning sẽn kɩt t’a Ãdem ne a Hawa kɩɩs a Zeova noorã. Leb n yaa yẽ n kɩt t’a Zezi bɛɛbã namsd-a woto wã.
Nand t’a Zezi bɛɛbã ka-a raoogã zugu, b nams-a lame. Yãmb ket n tẽra b sẽn wa Gɛtsemane tɩɩsã zĩigẽ n yõk a Zezi n tall n loogã bɩ? Yɩɩ ãnd dãmba? Ra yaa tũudmã taoor dãmba. Bɩ d ges bũmb ning sẽn maan rẽ poore.
Tũudmã taoor dãmb sẽn yõk a Zezi wã poore, a tʋm-tʋmdbã yɛɛsame n zoe n bas-a a yembr ne a bɛɛbã. La tʋm-tʋmd a Pɩɛɛr ne a Zã pa zoe n zãag ye. B ra pʋgda yɩɩg-yɩɩg n na n ges bũmb ning sẽn na n paam a Zezi.
Maan-kʋʋdbã talla a Zezi n kẽng pĩnd maan-kʋʋdb kãsem a Ann nengẽ. La b pa kaoos be ye. B tall-a lame n kẽng a Kayɩf sẽn da yaa maan-kʋʋdbã kãsem wakat kãngã wã me nengẽ. Tũudmã taoor dãmb wʋsg n da tigim taab be.
B bʋʋ a Zezi a Kayɩf zakẽ wã. B talla neb tɩ b wa rõd-a. Tũudmã taoor dãmb fãa yeelame t’a Zezi segda ne kũum. B tʋbsa a nengã kolkood la b pãb-a ne nug-gila.
Wakat kãng t’a Pɩɛɛr da bee zakã pʋgẽ. Waooda yĩnga, nebã ra widga bugum n wootẽ. La tʋm-tʋm-poak a yembr n yã a Pɩɛɛr n yeel yaa: ‘Ra-kãngã me ra bee ne a Zezi.’
La a Pɩɛɛr kɩɩsame tɩ yẽ ka mi a Zezi ye.
Yaa naoor a tãab la nebã sẽn yeel t’a Pɩɛɛr da bee ne a Zezi wã. La a Pɩɛɛr kɩɩsa naoor a tãabã fãa tɩ pa sɩd ye. Naoor a tãab-n-soabã, a Zezi wẽnegame n ges-a. Yãndã yõka a Pɩɛɛr a sẽn yag ziri wã yĩnga, t’a na n yi yɩng n yãbe.
Arzũmã yibeoog pĩnda, maan-kʋʋdbã talla a Zezi n kẽng Zʋɩf rãmbã bʋ-kaoodba ro-kãseng pʋgẽ. B sõsa ne taab beenẽ n na n bãng b sẽn na n maan a Zezi bũmb ninga. B tall-a lame n kẽng a Põns Pɩlat sẽn yaa Zide naabã nengẽ.
Maan-kʋʋdbã yeela a Pɩlat yaa: ‘Ra-kãngã yaa nin-wẽnga. A segda ne kũum.’ La a Pɩlat sẽn gom ne a Zezi wã poore, a yeelame t’a pa ne a Zezi sẽn maan wẽng ning ye. Rẽ n so t’a Pɩlat kɩt tɩ b tall a Zezi n kẽng a Herood Ãntipas nengẽ. A Herood ra yaa Galile naaba, la a ra bee Zerizalɛm. Yẽ me yãame t’a Zezi pa nin-wẽng ye, t’a na n kɩt tɩ b tall-a n leb a Pɩlat nengẽ.
A Pɩlat baoome n na n bas a Zezi, la a Zezi bɛɛbã yeelame tɩ b bas bi-bɛɛg a Barabase. A yaa wagdre. Wĩnto-sʋk sẽn wa n ta, a Pɩlat talla a Zezi n yi n yeel nebã yaa: ‘Ad-y y rĩmã!’ La maan-kʋʋdbã kãsem dãmb kaasame n yeel yaa: ‘Kʋ-y-yã-a! Kʋ-y-yã-a!’ A Pɩlat kong n basa a Barabas t’a looge, la a kɩt tɩ b tall a Zezi n na n tɩ kʋ.
Arzũmã wĩnd-kaoore, b kaa a Zezi raoog zugu. B kaa bi-bees a yiib me. A ye n be a Zezi goabga, t’a to wã be a rɩtgo. B pa wilg-b fotã zug ye. Nand t’a Zezi ki, bi-bɛɛg a ye n yeel-a yaa: ‘Fo sã n wa reeg f naamã, bɩ f tẽeg mam yelle.’ A Zezi leoka yẽ yaa: ‘Fo na n zĩnda ne maam arzãnã pʋgẽ.’
A Zezi sẽn kãab raoã bũmb ningã yaa kãab-noog tɛkẽ! Yãmb mii arzãn ning yell a Zezi sẽn da gomdã sẽn na n yɩ zĩig ningã bɩ? Arzãn ning Wẽnnaam sẽn maan sɩngrẽ wã ra bee yɛ? Pa tẽngã zug sɩda? A Zezi naamã rɩɩb sasã, a na n vʋʋga raoã t’a paam n vɩɩmd arzãnã pʋgẽ tẽngã zugu. Ad d fãa sũy na n yɩɩ noog wakat kãngã!
Matɩe 26:57-75; 27:1-50; Luk 22:54-71; 23:1-49; Zã 18:12-40; 19:1-30.
Sogsgo
- Sẽn yɩɩd fãa, yaa ãnd n kɩt tɩ b kʋ a Zezi?
- Tũudmã taoor dãmb sẽn wa n yõk a Zezi wã, tʋm-tʋmdbã maana bõe?
- Bõe n maan maan-kʋʋdbã kãsem a Kayɩf zakẽ wã?
- Bõe yĩng t’a Pɩɛɛr yi n yãbe?
- B sẽn tall a Zezi n leb a Pɩlat nengẽ wã, maan-kʋʋdbã kãsem dãmb kaasame n yeel tɩ bõe?
- Bõe n paam a Zezi arzũmã wĩntoogã, la bõe la a kãab bi-bɛɛg a ye b sẽn da ka n yɛgl-a?
- Yɛ la arzãn ning yell a Zezi sẽn gomã na n zĩndi?
Sogsg a taaba
- Karm-y Matɩe 26:57-75.
Bõe la Zʋɩf rãmbã bʋ-kaoodbã maan tɩ wilg tɩ b sɩd ra yaa nin-wẽnse? (Mat. 26:59, 67, 68)
- Karm-y Matɩe 27:1-50.
Baa ne sẽn wõnd a Zida sũurã sãamame wã, bõe yĩng tɩ d tõe n yeel t’a pa tek yam n kos sugri? (Mat. 27:3, 4; Mark 3:29; 14:21; 2 Kor. 7:10, 11)
- Karm-y Luk 22:54-71.
A Pɩɛɛr sẽn kɩɩs a Zezi yʋng ning b sẽn yõk-a wã zãmsda tõnd bõe? (Luk 22:60-62; Mat. 26:31-35; 1 Kor. 10:12)
- Karm-y Luk 23:1-49.
B sẽn wa n namsd a Zezi wã a maana wãna, la rẽ zãmsda tõnd bõe? (Luk 23:33, 34; Rom 12:17-19; 1 Pɩɛ. 2:23)
- Karm-y Zã 18:12-40.
Baa ne a Pɩɛɛr sẽn zoe rabeem n yeel t’a ka mi a Zezi wã, a wa n lebga tʋm-tʋmd sẽn tar yẽesem. Woto zãmsda tõnd bõe? (Zã 18:25-27; 1 Kor. 4:2; 1 Pɩɛ. 3:14, 15; 5:8, 9)
- Karm-y Zã 19:1-30.
A Zezi ra tara tags-bʋg rɩɩbã la futã wɛɛngẽ? (Zã 2:1, 2, 9, 10; 19:23, 24; Mat. 6:31, 32; 8:20)
Wãn to la a Zezi sẽn togs goam nins n yaool n ki wã wilgd t’a teela a Zeova naam sẽn ka to wã ne a sũur fãa? (Zã 16:33; 19:30; 2 Pɩɛ. 3:14; 1 Zã 5:4)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn